‘ทิสโก้’ฟันธงประกันยังรุ่ง เชียร์ให้ลงทุน
&nbsp;
19 ส.ค. 2554

โพสต์ทูเดย์ — บล.ทิสโก้ชี้ ธุรกิจประกันไปได้สวย เพิ่มน้ำหนักลงทุน
บริษัทหลักทรัพย์ (บล.) ทิสโก้ ได้ออกบทวิเคราะห์เกี่ยวกับธุรกิจประกันภัย โดยได้ปรับน้ำหนักการลงทุนสำหรับกลุ่มประกันขึ้นมาเป็น “มากกว่าปกติ” เนื่องจากราคาหุ้นน่าจะโดดเด่นในช่วงเวลาที่ตลาดมีความผันผวนด้วยอัตราผลตอบแทนเงินปันผลที่ดึงดูด แม้หุ้นในกลุ่มประกันจะเป็นหุ้นเชิงรับ แต่ธุรกิจหลักยังคงขยายตัว โดยคาดว่าเบี้ยประกันชีวิตเพิ่มขึ้น 15% และวินาศภัยเพิ่มขึ้น 8% 
ทั้งนี้ การเติบโตมาจากผลิตภัณฑ์และช่องทางขายผ่านธนาคาร โดยได้วิเคราะห์ผลจากบริษัทประกันที่เป็นบริษัทลูกของธนาคารพาณิชย์ ซึ่งทำให้ได้รับการสนับสนุนจากบริษัทแม่ และมีการเติบโตที่โดดเด่นกว่าอัตราเติบโตอุตสาหกรรม
อย่างไรก็ตาม ปัจจัยบวกสำหรับธุรกิจประกันในปีนี้มาจาก 1.การเติบโตค่าเบี้ยประกันที่เติบโตสูงต่อเนื่อง ซึ่งเป็นผลมาจากอัตราเบี้ยประกันชีวิตต่อจีดีพี 2.อัตราดอกเบี้ยและอัตราเงินเฟ้อ ส่งผลให้ผลตอบแทนจากการลงทุนสูงขึ้น 3.ยังคงมีการควบคุมดูแลจากรัฐค่อนข้างมาก ส่งผลบริษัทประกันมีกำไรสูงกว่าปกติ 4.ผลประกอบการมาจากการควบคุมต้นทุนที่ดีขึ้น และการเปลี่ยนแปลงโครงสร้างการรับประกัน และ 5.เชื่อว่ามูลค่าหุ้นประกันยังถูก เนื่องจากส่วนใหญ่มีอัตราผลตอบแทนเงินปันผลสูงกว่าค่าเฉลี่ยในอดีต